Diari Oficial de la Generalitat Valenciana


Sumari del DOGV 2224, del 10-03-1994 (1994/830817)

DECRET 41/1994, de 21 de febrer, del Govern Valencià, pel qual es crea el Consell Assessor de la Generalitat Valenciana en Matèria de Drogodependencies .
---------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/02/21/41/dof/vci/html**

### Dades del document

Número de DOGV
:   2224

Data del DOGV
:   10-03-1994

Secció del DOGV
:   DISPOSICIONS GENERALS

Número del document
:   1994/830817


Data del document
:   21-02-1994

Organisme emissor
:   Conselleria de Treball i Afers Socials

Tipus de document
:   Decret

Anàlisi jurídica

DECRET 41/1994, de 21 de febrer, del Govern Valencià, pel qual es crea el Consell Assessor de la Generalitat Valenciana en Matèria de Drogodependències. [94/1575]  
La Constitució espanyola estableix, en el seu article 9 apartat 2, que correspon als poders públics facilitar la participació de tots els ciutadans en la vida política, econòmica cultural i social. Aquest principi constitucional resulta especialment important en l'àmbit dels programes d'atenció i prevenció de les drogodependències, en els quals la consideració pluridisciplinar de les actuacions aconsella l'avanç en el perfeccionament de les fórmules de coordinació interinstitucional.  
Efectivament, la incorporació dels programes municipals en aquest àmbit, la integració de les actuacions de les organitzacions no governamentals del sector de drogodependències i el foment de la participació dels moviments socials, es configuren com a prioritats d'actuació en el marc del Pla Nacional sobre Drogues, i, per tant, del Pla Autonòmic Valencià de Lluita contra la Droga.  
Per tot això, en virtut del que disposen els articles 35.f) i 70 de la Llei 5/1983, de 30 de desembre, del Govern Valencià, a proposta del Conseller de Treball i Afers Socials i amb la prèvia deliberació del Govern Valencià, en la reunió del dia 21 de febrer de 1994,  
DECRETE  
Article primer. Creació i fins  
Es crea el Consell Assessor de la Generalitat Valenciana en Matèria de Drogodependències, que queda adscrit a la Conselleria de Treball i Afers Socials i integrat en la Direcció General de Drogodependències, com a òrgan assessor, de caràcter consultiu, de les activitats que desenvolupen l'administració pública valenciana, les organitzacions no governamentals i altres moviments associatius i ciutadans en general en aquesta matèria.  
En l'exercici de la seua activitat d'assessorament i consulta, l'esmentat consell assessor:  
1. Procurarà el manteniment d'un debat permanent entre les administracions públiques i la iniciativa social, sobre les estratègies d'intervenció en aquesta matèria.  
2. Promourà la sensibilització sobre el fenomen de les drogodependències en els distints àmbits relacionats amb aquesta problemàtica.  
3. Propiciarà la coordinació dels recursos dirigits a la intervenció en matèria de drogodependències i també evitarà l'existència d'àrees insuficientment ateses.  
Article segon. Funcions  
Són funcions específiques del Consell Assessor de la Generalitat Valenciana en Matèria de Drogodependències les següents:  
1. Conèixer, informar i assessorar sobre l'elaboració de plans d'actuació i normes en matèria d'atenció i prevenció de les drogodependències que promoga la Generalitat Valenciana.  
2. Elaborar totes les propostes i informes que estime adients en matèria de drogodependències i amb aquesta finalitat podrà demanar la informació que necessite.  
3. Assessorar expressament en aquelles qüestions que se li encomane per part dels òrgans encarregats de la coordinació de les actuacions en matèria de drogodependències.  
4. Realitzar un seguiment de les accions, centres i/o serveis d'atenció i prevenció de la drogodependència, així com dels programes terapèutics realitzats en la Comunitat Valenciana.  
5. Elevar anualment a la Comissió de Coordinació d'Atenció i Prevenció de la Drogodependència una memòria sobre l'activitat desenvolupada pel consell assessor, en la qual s'inclouran els suggeriments que considere adients sobres les actuacions que cal desplegar en el futur.  
6. Qualsevol altra atribució que li puga ser conferida reglamentàriament o que es deduesca de la seua naturalesa d'òrgan assessor i de participació ciutadana.  
Article tercer. Composició  
1. El Consell Assessor de la Generalitat Valenciana en Matèria de Drogodependències estarà compost pels següents membres:  
a) President: el conseller de Treball i Afers Socials.  
b) Vicepresident: el director general de Drogodependències.  
c) Secretari: el cap del Servei de Prevenció i Coordinació de la Direcció General de Drogodependències.  
d) Hi seran vocals permanents:  
- Un vocal per cada un dels departaments del Govern Valencià representats en la Comissió de Coordinació d'Atenció i Prevenció de la Drogodependència.  
- Tres representants de les corporacions locals de la Comunitat Valenciana (un per cada província), designats per la Federació Valenciana de Municipis i Províncies.  
- Tres vocals designats per les Corts Valencianes d'entre els membres de les comissions d'Educació i Cultura, Política Social i Ocupació i Sanitat i Consum.  
- Quatre vocals designats per la Comissió Executiva d'Atenció i Prevenció de la Drogodependència d'entre persones de reconeguda experiència i prestigi en la prevenció i assistència de la drogodependència.  
- Un vocal designat pel Consell de Benestar Social de la Comunitat Valenciana.  
- Un vocal nomenat pel Consell de la Joventut de la Comunitat Valenciana.  
- Dos vocals designats pel Consell Escolar Valencià, en representació de pares d'alumnes i professors, respectivament.  
- Dos vocals en representació dels professionals que presten atenció en drogodependències en els centres ambulatoris d'atenció en drogodependències.  
- Dos vocals en representació dels professionals que presten atenció en drogodependències en recursos d'internament i comunitats terapèutiques.  
e) També podran ser vocals del consell assessor:  
- Un vocal nomenat pel Tribunal Superior de Justícia de la Comunitat Valenciana.  
- Un fiscal designat pel fiscal en cap del Tribunal Superior de Justícia de la Comunitat Valenciana.  
- Un vocal per cada una de les universitats de la Comunitat Valenciana.  
- Dos representants de les organitzacions sindicals més representatives.  
- Dos representants de les organitzacions empresarials més representatives.  
- Dos vocals en representació de les associacions d'alcohòlics rehabilitats que desenvolupen activitats d'atenció, prevenció o reinserció en la Comunitat Valenciana.  
- Dos vocals en representació de les associacions de familiars de drogodependents que desenvolupen activitats de prevenció i reinserció en la Comunitat Valenciana.  
- Quatre vocals en representació de les organitzacions no governamentals que desenvolupen actuacions específiques en l'àmbit de l'atenció i la prevenció de la drogodependència, designats per una coordinadora de les esmentades organitzacions.  
- Dos vocals en representació de les organitzacions veïnals.  
- Un vocal designats per la Prefectura Superior de Policia de València.  
- Un vocal designat per Institucions Penitenciàries.  
- Un vocal per cada una de les associacions professionals constituïdes pels col·legis professionals de metges, farmacèutics, psicòlegs, advocats, treballadors socials, diplomats en Infermeria i periodistes, de la Comunitat Valenciana.  
- Un vocal designat per la Delegació del Govern en la Comunitat Valenciana.  
2. El Consell Assessor podrà designar altres persones perquè assistesquen a les seues deliberacions, amb dret de veu però sense vot.  
Article quart. Funcionament  
1. Els membres vocals del consell assessor seran designats per un període de quatre anys, renovables per altres quatre.  
2. El consell assessor funcionarà en ple i per comissions.  
- El ple estarà constituït per tots els membres del consell assessor i a ell correspon l'exercici de les funcions assenyalades en l'article 2, que podrà delegar en les comissions tècniques que es constituesquen.  
- El ple es reunirà amb caràcter ordinari almenys dues vegades a l'any i, amb caràcter extraordinari, quan el convoque el president a iniciativa pròpia o a sol·licitud raonada d'un terç dels membres, la qual haurà d'incorporar a l'ordre del dia que es propose.  
- El ple podrà nomenar al seu si una comissió permanent que, presidida pel president o pel vicepresident del consell, exercirà les funcions que li siguen delegades pel ple.  
- El ple podrà crear comissions tècniques, amb caràcter temporal o permanent, per a la realització de tasques específiques o per a l'exercici de les funcions delegades pel ple. Les seues constitucions, composicions i fins seran determinades pel ple.  
3. El ple del Consell Assessor de la Generalitat Valenciana en Matèria de Drogodependències aprovarà el seu reglament d'organització i règim de funcionament en la primera reunió que realitze, amb el vot favorable de dos terços del seus membres.  
Article cinquè. Coordinació  
Els òrgans de participació social que existesquen en la Conselleria de Treball i Afers Socials es coordinaran amb el Consell Assessor de la Generalitat Valenciana en Matèria de Drogodependències.  
DISPOSICIó TRANSITòRIA  
Fins que el Consell Assessor de la Generalitat Valenciana en Matèria de Drogodependències aprovarà el seu reglament d'organització i règim de funcionament, s'hi aplicaran supletòriament les normes que la Llei 30/1992, de 26 de desembre, de Règim Jurídic de les Administracions Públiques i del Procediment Administratiu Comú dedica a la regulació dels òrgans col·legiats, en els articles 22 a 27.  
DISPOSICIONS ADDICIONALS  
Primera  
Les organitzacions o institucions que se citen en l'apartat e) de l'article 3 d'aquest decret seran invitades abans de la primera sessió que realitze el consell assessor a traves del seu president perquè, si així ho volen, puguen integrar-se en aquest òrgan col·legiat.  
Segona  
Les dotacions pressupostàries del Consell Assessor de la Generalitat Valenciana en Matèria de Drogodependències seran amb càrrec a la Direcció General de Drogodependències.  
DISPOSICIONS FINALS  
Primera  
S'autoritza el Conseller de Treball i Afers Socials per dictar les normes necessàries per al desenvolupament i l'execució d'aquest decret.  
Segona  
Aquest decret entrarà en vigor l'endemà de la seua publicació al Diari Oficial de la Generalitat Valenciana.  
Tercera  
El consell assessor celebrarà la primera sessió en el termini de tres mesos a partir de l'entrada en vigor d'aquest decret.  
València, 21 de febrer de 1994  
El president de la Generalitat Valenciana,  
JOAN LERMA I BLASCO  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI